На основу члана 18. став 5. Закона о акцизама („Службени гласник РС”, бр. 22/01, 73/01, 80/02, 80/02 – др. закон, 43/03, 72/03, 43/04, 55/04, 135/04, 46/05, 101/05 – др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14 – др. закон, 142/14, 55/15, 103/15, 108/16, 30/18, 153/20, 53/21, 75/23 и 94/24) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ

О ИЗГЛЕДУ КОНТРОЛНЕ АКЦИЗНЕ МАРКИЦЕ, КОНТРОЛНЕ АКЦИЗНЕ МАРКИЦЕ СА QR КОДОМ, ВРСТИ ПОДАТАКА НА МАРКИЦИ, НАЧИНУ И ПОСТУПКУ ОДОБРАВАЊА И ИЗДАВАЊА МАРКИЦА, ВОЂЕЊА ЕВИДЕНЦИЈЕ О ОДОБРЕНИМ И ИЗДАТИМ МАРКИЦАМА И ОБЕЛЕЖАВАЊУ АКЦИЗНИХ ПРОИЗВОДА КОНТРОЛНИМ АКЦИЗНИМ МАРКИЦАМА, ОДНОСНО КОНТРОЛНИМ АКЦИЗНИМ МАРКИЦАМА СА QR КОДОМ, КАО И ВРСТИ ПОЈЕДИНАЧНОГ ПАКОВАЊА КАФЕ ЗА КРАЈЊУ ПОТРОШЊУ КОЈЕ СЕ ОБЕЛЕЖАВА КОНТРОЛНОМ АКЦИЗНОМ МАРКИЦОМ

Члан 1.

У Уредби о изгледу контролне акцизне маркице, контролне акцизне маркице са QR кодом, врсти података на маркици, начину и поступку одобравања и издавања маркица, вођења евиденције о одобреним и издатим маркицама и обележавању акцизних производа контролним акцизним маркицама, односно контролним акцизним маркицама са QR кодом, као и врсти појединачног паковања кафе за крајњу потрошњу које се обележава контролном акцизном маркицом („Службени гласник РС”, број 78/24), назив уредбе мења се и гласи:

„Уредба о изгледу контролне акцизне маркице, контролне акцизне маркице са QR кодом, продукционог кода, врсти података на маркици, начину и поступку одобравања и издавања маркица, вођења евиденције о одобреним и издатим маркицама и обележавању акцизних производа контролним акцизним маркицама, односно контролним акцизним маркицама са QR кодом, као и врсти појединачног паковања кафе за крајњу потрошњу које се обележава контролном акцизном маркицом”.

Члан 2.

У члану 1. речи: „и контролне акцизне маркице са QR кодом (у даљем тексту: маркица са QR кодом)” замењују се запетом и речима: „контролне акцизне маркице са QR кодом (у даљем тексту: маркица са QR кодом) и продукционог кода”.

Члан 3.

У члану 2. став 1, у уводној реченици, речи: „53/21 и 75/23” замењују се речима: „53/21, 75/23 и 94/24”.

Став 2. мења се и гласи:

„Маркица са QR кодом из става 1. овог члана у оквиру утиснутог QR кода садржи следеће податке:

1) назив обвезника акцизе;

2) врсту акцизног производа;

3) предвиђено малопродајно тржиште – Република Србија;

4) серију и серијски број маркице са QR кодом.”.

Став 3. брише се.

Досадашњи ст. 4. и 5. постају ст. 3. и 4.

Члан 4.

У члану 3. став 2. мења се и гласи:

„Маркица са QR кодом из става 1. овог члана у оквиру утиснутог QR кода садржи следеће податке:

1) назив обвезника акцизе;

2) врсту акцизног производа;

3) предвиђено малопродајно тржиште – Република Србија;

4) серију и серијски број маркице са QR кодом.”.

Став 3. брише се.

Досадашњи ст. 4. и 5. постају ст. 3. и 4.

Члан 5.

У члану 4. став 2. мења се и гласи:

„Маркица са QR кодом из става 1. овог члана у оквиру утиснутог QR кода садржи следеће податке:

1) назив обвезника акцизе;

2) врсту акцизног производа;

3) предвиђено малопродајно тржиште – Република Србија;

4) серију и серијски број маркице са QR кодом.”.

Члан 6.

У члану 6. став 7. мења се и гласи:

„Цигарете, односно несагоревајући дуван обележавају се осим маркицама са QR кодом и продукционим кодом из члана 1а тачка 10) Закона који је јединствени идентификатор у виду дводимензионалног матричног низа тачака распоређених правоугаоно, који се генерише преко система е-акциза, а утискује на појединачна паковања цигарета и на паковања несагоревајућег дувана и користи се за скенирање приликом производње (на производној линији) и на сваком појединачном месту пријема цигарета, односно несагоревајућег дувана, укључујући и место пријема у случају преноса са једног места на друго у оквиру кретања цигарета и несагоревајућег дувана код истог учесника у промету у смислу [члана 18а](http://we2.cekos.com/ce/index.xhtml?&action=propis&file=01449730.html&path=01449730.html&queries=zakon+o+akcizama&mark=false&searchType=1&regulationType=1&domain=0&myFavorites=false&dateFrom=&dateTo=&groups=0-%40-0-%40--%40--%40-0-%40-0&regExpToMark=#c0018-01) Закона, осим пријема у малопродајни објекат.”.

После става 7. додају се нови став 8. и став 9, који гласе:

„Продукциони код који је утиснут на појединачна паковања цигарета и на појединачна паковања несагоревајућег дувана из става 7. овог члана садржи следеће податке:

1) низ алфанумеричких карактера који се дефинишу путем алгоритма;

2) идентификациони код издаваоца продукционог кода;

3) шифру робне марке (до четири карактера);

4) временски жиг у формату: YYMMDDhh, који се генерише приликом првог скенирање продукционог кода на производној линији одмах након утискивања истог.

Обвезник акцизе на цигарете и несагоревајући дуван дужан је да утисне или обезбеди утискивање продукционог кода из [члана 1а](http://we2.cekos.com/ce/index.xhtml?&action=propis&file=01449730.html&path=01449730.html&queries=zakon+o+akcizama&mark=false&searchType=1&regulationType=1&domain=0&myFavorites=false&dateFrom=&dateTo=&groups=0-%40-0-%40--%40--%40-0-%40-0&regExpToMark=#c0001-01) тачка 10) Закона приликом процеса производње на појединачном паковању цигарета, односно несагоревајућег дувана.”.

Досадашњи став 8, који постаје став 10, мења се и гласи:

„У случају када паковање садржи више појединачних паковања цигарета и несагоревајућег дувана, као што су бокс, мастеркејс, палета или друге врсте збирних паковања, обвезник акцизе на цигарете и несагоревајући дуван дужан је да свако збирно паковање обележи збирним кодом из члана 1а) тачка 10а) Закона који представља агрегацију продукционих, односно збирних кодова и који садржи све информације о продукционим кодовима појединачних паковања, односно збирним кодовима који су у том паковању.”.

Члан 7.

У члану 8. став 5. тачка 6) реч: „течношћу” замењује се речју: „тачношћу”.

После става 5. додају се нови ст. 6. и 7, који гласе:

„За поступак издавања продукционог кода из става 5. овог члана плаћа се републичка административна такса у складу са законом којим се уређују републичке административне таксе.

Издавање продукционих кодова из става 5. овог члана врши се у минималном броју од 1.000.”.

Досадашњи ст. 6. и 7. постају ст. 8. и 9.

Члан 8.

У члану 9. став 1, у уводној реченици, речи: „или продукционих кодова” замењују се запетом и речима: „као и захтев за продукционе кодове”.

Члан 9.

У члану 12. став 1. речи: „став 7.” замењују се речима: „став 9.”.

Члан 10.

У члану 19. став 2. после речи: „система е-акциза” додају се запета и речи: „а за акцизне маркице за кафу које су преузете пре увођења система е-акциза, обвезник акцизе на кафу извештај доставља електронским путем”.

Члан 11.

Произвођачи, трговци на велико, као и увозници који имају на залихама цигарете и несагоревајући дуван без утиснутог продукционог кода из члана 1а тачка 10) Закона о акцизама („Службени гласник РС”, бр. 22/01, 73/01, 80/02, 80/02 – др. закон, 43/03, 72/03, 43/04, 55/04, 135/04, 46/05, 101/05 – др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14 – др. закон, 142/14, 55/15, 103/15, 108/16, 30/18, 153/20, 53/21, 75/23 и 94/24), као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, извршиће попис залиха тих производа са стањем на дан 30. септембра 2025. године, укључујући и залихе у свим складиштима, магацинима и акцизним складиштима и сачинити пописну листу.

Увозници ће, са стањем на дан 30. септембра 2025. године, извршити попис залиха цигарета и несагоревајућег дувана без утиснутог продукционог кода из члана 1а тачка 10) Закона о акцизама, као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, које се налазе под царинским надзором, односно у фабрици иностраног произвођача и сачинити пописну листу.

Произвођачи и увозници ће, са стањем на дан 30. септембра 2025. године, извршити попис залиха цигарета и несагоревајућег дувана без утиснутог продукционог кода из члана 1а тачка 10) Закона о акцизама, као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, које су отпремили у авионе и бродове који саобраћају на међународним линијама, односно слободне царинске продавнице и сачинити пописну листу.

Лица из става 1. овог члана, дужна су да податке из пописних листи из ст. 1–3. овог члана доставе Министарству финансија, најкасније до 31. октобра 2025. године електронским путем.

Цигарете и несагоревајући дуван за које произвођачи, трговци на велико, као и увозници доставе Министарству финансија тражене податке у року из става 4. овог члана могу бити у промету на тржишту Републике Србије.

Члан 12.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8585/2025

У Београду, 7. августа 2025. године

В Л А Д А

ПРЕДСЕДНИК

проф. др Ђуро Мацут,с.р.